Hond betrap tiener-huisbreker in stort | Maroela Media
Hond betrap tiener-huisbreker in stort
DIe polisiehond Cylo (Foto: SAPD)
'n Polisiehond het Saterdag 'n 13-jarige huisbreker in sy spore gestuit toe hy en twee van sy makkers 'n huis in Port Elizabeth probeer beroof het.
Kol. Priscilla Naidu, woordvoerder van die polisie, sê die polisie se K9-eenheid en 'n veiligheidsmaatskappy is omstreeks 11:30 in kennis gestel van 'n alarm wat by 'n huis in die De Mist Cres-woonstelkompleks in Bluewater Bay geaktiveer is. Volgens berigte was die eienaar nie tuis nie en was die vermeende diewe nog in die huis.
Die gesteelde goedere wat teruggevind is (Foto: SAPD)
Die polisiehond Cylo het die huis deur 'n venster binnegegaan en dadelik badkamer toe gehardloop. Daar het Cylo die tiener-huisbreker in die stort aangetref. Hy het sakke vol gesteelde goedere in sy besit gehad.
"Die tiener is in die sorg van 'n familielid geplaas en hy sal volgende Dinsdag in die jeughof verskyn op aanklagte van huisbraak," sê Naidu.
Die polisie is steeds op soek na twee ander verdagtes wat met die huisbraak verbind word. Ondersoek gaan ook voort om vas te stel of die verdagte met ander huisbrake in die omgewing verbind kan word.
Volgens die polisie het die diewe toegang tot die huis verkry deur tussen die diefwering deur te druk. Die polisie raai huiseienaars aan om seker te maak dat hul diefwering veilig aan die venster se struktuur vasgemaak is. "Eienaars moet ook seker maak dat die spasie tussen die diefwering smal genoeg is om te voorkom dat iemand daardeur kan klim."
Verhoor begin twee jaar ná Deacon-moorde
Gr 8 oubaas se Honne!!!!!!!!!!!!!!!!!
Goeie genugtig – 13 jaar oud. 'n Goeie pak slae deur 'n hofordonnans soos in die ou dae behoort hulle net goed te doen. Maar deesdae is dissipline mos verbode. Geen wonder dit gaan soos dit gaan nie.
Klein maar getrain? om te roof.
Gee vir daardie hond n GROOT steak, die area waar ons bly loop gereeld deur onder huisbrake en hulle wissel vanaf 13jaar tot 17jaar oud ,hulle word erfspringers genoem. Dit is vreeslik moeilik om hulle te vang asgevolg van dat hulle bitter jonk en fiks is, hulle verdwyn soos mis voor die son.